《分得九疑山送屠田叔守辰州》
明代·徐熥

楚都山水称奇险，突出高峰青九点。天外巫黔路渺漫，峰阴溪九流深浅。

峰峰相间色参差，无数青螺镜里窥。变幻烟霞看莫辨，满天云雨望堪疑。

重华当日巡南服，驻跸苍梧穷地轴。一夕龙髯上鼎湖，数声鸾吹传空谷。

鸾吹龙髯去不还，湘江帝子惨朱颜。愁眉久锁锋前黛，血泪长留竹上斑。

山色含颦望巡狩，时时似听箫韶奏。飞瀑寒流到处奇，丹崖朱洞天然秀。

潇湘烟月洞庭云，远岫联绵一带分。鹧鸪夜叫黄陵庙，狐兔秋悲虞帝坟。

古迹荒凉不堪语，果有啼烟兼啸雨。使君剖竹向荆门，正近潇湘洞庭浦。

有时行部拥双旌，定吊娥皇与女英。风前好荐琼芳把，月下如闻环佩声。

九疑峰影何重叠，峰下褰帷劳应接。怀古宁辞驻一麾，搜奇不惜停双屐。

摇摇桂棹楚江濆，袅袅秋风木叶闻。遗我不须搴杜若，骚成只待寄湘君。

作者简介：福建闽县人，字惟和。徐𤊹兄。万历四十六年举人。负才淹蹇，肆力诗歌。与弟徐𤊹并有才名，然𤊹以博学称，熥则以词采著。有《幔亭集》。